Komisjoni otsus,

29. november 2002,

millega muudetakse otsust 97/102/EÜ, milles sätestatakse Venemaalt pärit kala- ja akvakultuuritoodete impordi eritingimused ning tunnistatakse kehtetuks otsus 2002/808/EÜ

(teatavaks tehtud numbri K(2002) 4755 all)

(EMPs kohaldatav tekst)

(2002/941/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ, [2] eriti selle artikli 11 lõiget 1,

ning arvestades järgmist:

(1) Komisjoni 16. jaanuari 1997. aasta otsusega 97/102/EÜ, milles sätestatakse Venemaalt pärit kala- ja akvakultuuritoodete impordi eritingimused, [3] määratakse, et Venemaa föderatsiooni kalanduse riiklik komitee, mida abistab Kalatoodete kvaliteedi ja ohutuse riiklik keskus (Goskomsanepidnadzor), on Venemaa pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.

(2) Pärast Venemaa asjaajamise ümberkorraldamist on komisjon 16. oktoobril 2002 vastu võtnud otsuse 2002/808/EÜ (millega muudetakse otsust 97/102/EÜ, milles sätestatakse Venemaalt pärit kala- ja akvakultuuritoodete impordi eritingimused [4]), et muuta kalatoodete puhul veterinaarsertifikaate väljastava pädeva asutuse nime ja teha kindlaks ettevõtete ja laevade kontrollimise ja heakskiitmise eest vastutav asutus. Otsusega 2002/808/EÜ kindlaks tehtud järelevalvetalitusel ei ole siiski volitust ettevõtteid ja laevu heaks kiita. Kalatoodete veterinaarsertifikaate väljaandev pädev asutus on Venemaa föderatsiooni riiklik kalanduskomitee ("State Fisheries Committee of the Russian Federation"), mida abistab Kalatoodete kvaliteedi ja ohutuse riiklik keskus (National Fish Quality), mis toimib järelevalvetalitusena ettevõtete ja laevade heakskiitmiseks ja registreerimiseks. See uus asutus on võimeline tõhusalt kontrollima kehtivate õigusaktide kohaldamist.

(3) Otsuse 97/102/EÜ sõnastust tuleks ühtlustada hiljem vastu võetud komisjoni otsuste sõnastusega, milles sätestatakse teatavatest kolmandatest riikidest pärit kalastus- ja akvakultuuritoodete impordi eritingimused.

(4) Seepärast tuleks vastavalt muuta otsust 97/102/EÜ ning otsus 2002/808/EÜ tuleks kehtetuks tunnistada.

(5) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsust 97/102/EÜ muudetakse järgmiselt.

1. Artikkel 1 asendatakse järgmisega:

"Artikkel 1

Venemaa föderatsiooni kalanduse riiklik komitee, mida abistab Kalatoodete kvaliteedi ja ohutuse riiklik keskus (National Fish Quality), on Venemaa pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele."

2. Artikkel 2 asendatakse järgmisega:

"Artikkel 2

1. Ühendusse Venemaalt imporditavad kalatooted peavad vastama lõigetes 2, 3 ja 4 sätestatud tingimustele.

2. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele.

3. Tooted peavad olema pärit käesoleva otsuse B lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.

4. Välja arvatud külmutatud pakendamata kalatoodete puhul, mis on ette nähtud konservide tootmiseks, peab kõikidele pakenditele olema märgitud kustumatult sõna "VENEMAA" ja päritoluettevõtte, kalatöötlemislaeva, külmhoone või külmutuslaeva loa-/registreerimisnumber."

3. Artikli 3 lõige 2 asendatakse järgmisega:

"2. Sertifikaatidel peab olema Kalatoodete kvaliteedi ja ohutuse riikliku keskuse (National Fish Quality) esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist."

4. A lisa asendatakse käesoleva otsuse lisaga.

Artikkel 2

Otsus 2002/808/EÜ tunnistatakse kehtetuks.

Artikkel 3

Käesolevat otsust kohaldatakse alates 15. veebruarist 2003. Artiklit 2 kohaldatakse alates 30. novembrist 2002.

Artikkel 4

Käesolev otsus on adresseeritud liikmesriikidele.

Brüssel, 29. november 2002

Komisjoni nimel

komisjoni liige

David Byrne

[1] EÜT L 268, 24.9.1991, lk 15.

[2] EÜT L 24, 30.1.1998, lk 31.

[3] EÜT L 35, 5.2.1997, lk 23.

[4] EÜT L 279, 17.10.2002, lk 51.

--------------------------------------------------

LISA

A LISA

+++++ TIFF +++++

+++++ TIFF +++++

--------------------------------------------------